text: Status: 800 liter dieselolie fosser ud
  16 februar 2011 kl. 08.31
  Ud over at holde på tværs og blokere for vognbanerne i nordgående retning omkring Horsens S, fosser der nu også dieselolie ud fra lastbilen.
  Den lastbil, som kort efter klokken syv her til morgen, havarerede på motorvejen mellem Horsens S og Horsens V i nordgående retning, lækker nu også olie.
  Der er gået hul på lastbilens brændstoftank, som indeholder 800 liter dieselolie. 
  Indsatslederen på stedet har nu tilkaldt en miljøvagt, der skal komme og hjælpe til på stedet.
  Lastbilen holder med bagenden mod nord.
  Der vil angiveligt gå mindst et par timer, inden motorvejen igen bliver åbnet.
  